TOPแบไต๋ซื้อยุโรป สยายปีกทั่วอาเซียน
ไทยออยล์แย้มกำลังคุยซื้อกิจการยุโรป รุกลงทุนอาเซียน ไตรมาสแรกฟาดกำไรอู้ฟู่ ทั้งปีนี้รายได้พุ่งกระฉูด
6 เม.ย. 2555

ไทยออยล์แย้มกำลังคุยซื้อกิจการยุโรป รุกลงทุนอาเซียน ไตรมาสแรกฟาดกำไรอู้ฟู่ ทั้งปีนี้รายได้พุ่งกระฉูด
นายสุรงค์ บูลกุล ประธานเจ้าหน้าที่บริหาร บริษัท ไทยออยล์ (TOP) เปิดเผยว่า บริษัทวางแผนการลงทุนในช่วง 5 ปี มีวงเงิน 1,300-2,000 ล้านเหรียญสหรัฐ เน้นการลงทุนเพื่อขยายกำลังการผลิตและต่อยอดธุรกิจ 
ขณะนี้บริษัทอยู่ระหว่างการศึกษาการลงทุน เพื่อเข้าซื้อกิจการในภูมิภาคยุโรปเป็นธุรกิจครอบครัว รวมถึงการลงทุนในประเทศแถบอาเซียน ทั้งอินโดนีเซีย เวียดนาม และพม่า ซึ่งเป็นรูปแบบร่วมลงทุนกับกลุ่มบริษัท ปตท. และการลงทุนของบริษัทเอง
สำหรับผลการดำเนินงานงวดไตรมาสแรกปีนี้ บริษัทจะมีกำไรเติบโตขึ้น เนื่องจากมีกำไรจากสต๊อกน้ำมันในจำนวนที่สูง แม้ว่าค่าการกลั่นไม่ดีก็ตาม โดยทั้งปี 2555 คาดว่าราคาน้ำมันเฉลี่ยจะอยู่ที่ 118 เหรียญสหรัฐต่อบาร์เรล จากเดิมประมาณการไว้ที่ 108 เหรียญ สหรัฐต่อบาร์เรล
“ปีนี้คาดว่ารายได้จะเติบโตแบบก้าวกระโดด จากกำลังการผลิตพาราไซลีนที่เพิ่มขึ้น และราคาน้ำมันที่ปรับสูงขึ้น แต่มาร์จินจะลดลง” นายสุรงค์ กล่าว
ที่ประชุมผู้ถือหุ้นวันที่ 5 เม.ย.ที่ผ่านมา ได้อนุมัติการออกหุ้นกู้วงเงิน 1,000 ล้านเหรียญสหรัฐ ส่วนจะออกและเสนอขายเมื่อไหร่ ต้องรอประเมินสถานการณ์ เนื่องจากช่วงต้นปีบริษัทได้ออกหุ้นกู้แล้ว 1 ชุด จำนวน 1 หมื่นล้านบาท รวมถึงรอโอกาสการลงทุนหากมีการซื้อกิจการขนาดใหญ่ก็จะประเมินการออกหุ้นกู้อีกครั้ง
ด้านสมาคมบริษัทหลักทรัพย์กำหนดให้นักลงทุนที่จะซื้อใบสำคัญแสดงสิทธิอนุพันธ์ (DW) จำนวน 4 ตัว คือ TISC01CA, BLA01CB, KK01CA และ TCAP01CB ในวันที่ 10-12เม.ย. 2555 ต้องวางเงินสดล่วงหน้าทั้ง 100% (แคชบาลานซ์)